b'\n_START_ARTICLE_\nY\xc3\xb6linjalla\n_START_PARAGRAPH_\nY\xc3\xb6linjalla on Tapio Rautavaaran tunnetuksi tekem\xc3\xa4 kantrikappale. Laulun s\xc3\xa4velt\xc3\xa4j\xc3\xa4ksi ja sanoittajaksi on aiemmin merkitty Tapio Rautavaara. Laulun tekij\xc3\xa4tietoja on sittemmin muutettu. Korjatut tekij\xc3\xa4tiedot esiintyiv\xc3\xa4t ensimm\xc3\xa4ist\xc3\xa4 kertaa Rautavaaran CD-kokoelmaboksilla "Kulkurin taival"._NEWLINE_Nyky\xc3\xa4\xc3\xa4n kappale on merkitty I Walk the Line -kappaleen k\xc3\xa4\xc3\xa4nn\xc3\xb6kseksi; s\xc3\xa4velt\xc3\xa4j\xc3\xa4 ja alkuper\xc3\xa4inen sanoittaja on Johnny Cash ja suomalaisen tekstin sanoittaja Rautavaara. Suomenkielinen teksti ei ole suora k\xc3\xa4\xc3\xa4nn\xc3\xb6s: se kertoo rekkakuskien el\xc3\xa4m\xc3\xa4st\xc3\xa4 ja Cashin teksti on rakkauslaulu. _NEWLINE_Tapio Rautavaara oli Yhdysvaltoihin vuosina 1959 ja 1960 tekemill\xc3\xa4\xc3\xa4n esiintymismatkoilla tutustunut countrys\xc3\xa4velmiin ja tuonut niit\xc3\xa4 mukanaan kotiin usean LP-levyn verran. Joukossa oli muun muassa Suomessa viel\xc3\xa4 silloin t\xc3\xa4ysin tuntemattoman Johnny Cashin levyj\xc3\xa4. Ensimm\xc3\xa4inen jonkinasteista menestyst\xc3\xa4 saavuttanut Rautavaaran kantris\xc3\xa4velm\xc3\xa4 oli ollut h\xc3\xa4nen tammikuussa 1961 levytt\xc3\xa4m\xc3\xa4ns\xc3\xa4 Kohti Alaskaa, jonka suomenkielisen tekstin kirjoitti Sauvo Puhtila nimimerkill\xc3\xa4 Solja Tuuli. Rautavaara itse ajoi tuohon aikaan keikkamatkoillaan noin 50\xc2\xa0000 kilometri\xc3\xa4 vuodessa ja Y\xc3\xb6linjalla-laulun teksti syntyi er\xc3\xa4\xc3\xa4n\xc3\xa4 y\xc3\xb6n\xc3\xa4 h\xc3\xa4nen palattuaan kotiin nelj\xc3\xa4n aikaan aamuy\xc3\xb6ll\xc3\xa4. H\xc3\xa4n ei saanut unta, otti kyn\xc3\xa4n ja paperia ja alkoi kirjoittaa. Noin kello seitsem\xc3\xa4n h\xc3\xa4n kirjoitti tekstin koneella puhtaaksi ja j\xc3\xa4tti sen ty\xc3\xb6p\xc3\xb6yd\xc3\xa4lleen. Rautavaaran tytt\xc3\xa4ret lukivat tekstin aamulla l\xc3\xa4htiess\xc3\xa4\xc3\xa4n kouluun ja joku heist\xc3\xa4 kirjoitti paperin alareunaan "8+". Rautavaara itse kuvasi laulua n\xc3\xa4in:_NEWLINE_Olen usein samaistanut itseni rekka-autonkuljettajiin. Minulla on hitunen rekkakuskin sielua. Vuositolkulla kuljin laulureissuillani samat huoltoasemien kuppilat kuin nuo \xc3\xa4\xc3\xa4rimm\xc3\xa4isen ankaraa ja kuluttavaa ty\xc3\xb6t\xc3\xa4 maanteill\xc3\xa4 tekev\xc3\xa4t miehet. Joka kerta kun n\xc3\xa4in baarissa rekkakuskeja, vein kahvikuppini samaan p\xc3\xb6yt\xc3\xa4\xc3\xa4n, vaikkei siihen olisi aina mahtunutkaan. Kuulin tuosta ammatista l\xc3\xa4hes kaiken mahdollisen. Totesin, ettei minun ammatillani ja heid\xc3\xa4n ammatillaan ole juuri muuta eroa kuin auton koko. Olen n\xc3\xa4hnyt, miten iso ja kova mies itkee baarissa el\xc3\xa4m\xc3\xa4ns\xc3\xa4 menoa, ikuista ajoa, joka s\xc3\xa4rkee onnellisen avioliiton. Niin syntyi viimein 1962 laulu Y\xc3\xb6linjalla. Se on tehty miehist\xc3\xa4, jotka kiroavat kuskipukeillaan, kun radiokuuluttaja sanoo kello 24:n ja Maamme-laulun aikaan: "Hyv\xc3\xa4\xc3\xa4 y\xc3\xb6t\xc3\xa4, nukkukaa hyvin."_NEWLINE_ _NEWLINE_Edelleenkin esiintyy n\xc3\xa4kemyst\xc3\xa4, ett\xc3\xa4 Cashin ja Rautavaaran laulut eiv\xc3\xa4t ole sama s\xc3\xa4vellys. Rautavaaran kappale poikkeaa alkuper\xc3\xa4isest\xc3\xa4 sek\xc3\xa4 melodialtaan ett\xc3\xa4 rytmiikaltaan: sen voisi sanoa olevan variaatio (ei k\xc3\xa4\xc3\xa4nn\xc3\xb6sversio) Cashin kappaleesta. "I Walk The Linessa" ja "Y\xc3\xb6linjassa" on samat s\xc3\xa4estyssoinnut, eik\xc3\xa4 s\xc3\xa4estyssoinnuilla ole tekij\xc3\xa4noikeudellista suojaa. Y\xc3\xb6linjalla-kappaleen sovitus on Harry Bergstr\xc3\xb6min laatima. _NEWLINE_Vuonna 1981 ilmestyneen nelj\xc3\xa4n LP-levyn kokoelman Tapio Rautavaara - reissumies kansiteksteiss\xc3\xa4 "Y\xc3\xb6linjalla"-kappaletta kuvaillaan n\xc3\xa4in:_NEWLINE_S\xc3\xa4velt\xc3\xa4j\xc3\xa4ksi on merkitty itse T. Rautavaara. Melodia j\xc3\xa4ljittelee onnistuneesti amerikkalaista kantrityyli\xc3\xa4, ja Tapsan oma sanoitus istuu kuin valettu._NEWLINE_\xe2\x80\x9dY\xc3\xb6linjalla\xe2\x80\x9d ilmestyi alun perin 1962 singlen B-puolena, joten siit\xc3\xa4 ei ilmeisesti odotettu suurta hitti\xc3\xa4. Singlen A-puolella oli kappale \xe2\x80\x9dKun ei niin ei\xe2\x80\x9d, joka my\xc3\xb6s on Rautavaaran suomennos amerikkalaisesta kantris\xc3\xa4velm\xc3\xa4st\xc3\xa4. Alkuper\xc3\xa4isen version \xe2\x80\x9dThe Ways of a Woman in Love\xe2\x80\x9d ovat levytt\xc3\xa4neet Charlie Rich ja Johnny Cash. _NEWLINE_Rautavaara levytti "Y\xc3\xb6linjalla"-kappaleen kaksi kertaa: 1962 ja 1965. Ensimm\xc3\xa4inen akustisempi versio on n\xc3\xa4ist\xc3\xa4 tunnetumpi. Uudemman version sovitus (Toivo K\xc3\xa4rki) poikkeaa ensimm\xc3\xa4isest\xc3\xa4 melko paljon: esimerkiksi lauluhyr\xc3\xa4ilyosuus on j\xc3\xa4tetty pois, s\xc3\xa4estyssoinnut eiv\xc3\xa4t ole samat ja yhten\xc3\xa4 taustainstrumenttina on s\xc3\xa4hk\xc3\xb6kitara._NEWLINE_Y\xc3\xb6linjalla-laulun ovat levytt\xc3\xa4neet my\xc3\xb6s Rauli Badding Somerjoki, Kaj Lind, Jukka Raitanen, Matti Esko ja Erkki Liikanen. Turo\'s Hevi Gee on tehnyt kappaleesta parodian \xe2\x80\x9dLokalinjalla\xe2\x80\x9d.'